
Betegtájékoztató: Információk a beteg számára

Ulcamed 120 mg filmtabletta
bizmut-oxid

Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
1. Tartsa meg a betegtájékoztatót, mert a benne szereplő információkra a későbbiekben is szüksége lehet.
1. További kérdéseivel forduljon kezelőorvosához vagy gyógyszerészéhez.
1. Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.
1. Ha Önnél bármilyen mellékhatás jelentkezik, tájékoztassa erről kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.

A betegtájékoztató tartalma:
1.	Milyen típusú gyógyszer az Ulcamed és milyen betegségek esetén alkalmazható?
2.	Tudnivalók az Ulcamed szedése előtt
3.	Hogyan kell szedni az Ulcamed-et?
4.	Lehetséges mellékhatások
5.	Hogyan kell az Ulcamed-et tárolni?
6.	A csomagolás tartalma és egyéb információk


1.	Milyen típusú gyógyszer az Ulcamed és milyen betegségek esetén alkalmazható?

A gyomor vagy a nyombél (a vékonybél kezdeti szakasza) nyálkahártyájának gyulladása tüneteket okozhat a has felső részén. Az Ulcamed védőréteg kialakításával (egyfajta „tapaszként”) begyógyítja a fekélyeket és a nyálkahártya-gyulladást, továbbá meggátolja a gyomorsav által okozott további irritációt. Ezen felül antibakteriális hatása van a Helicobacter pylori nevű baktériummal szemben, ami a nyálkahártya-gyulladást és a peptikus fekélyeket okozhatja. 

A fekély végleges gyógyulásához a baktériumot el kell pusztítani. Az Ulcamed elősegíti a Helicobacter pylori baktérium által okozott fertőzések megszűnését vagy visszaszorítását.
Lehet, hogy a Helicobacter pylori elpusztításának elősegítésére a kezelőorvosa az Ulcameddel együtt más gyógyszereket is felír Önnek. 


2.	Tudnivalók az Ulcamed szedése előtt

Ne szedje az Ulcamed-et
· ha Ön allergiás a bizmut-oxidra vagy a gyógyszer (6. pontban felsorolt) egyéb összetevőjére,
· ha Önnek súlyos veseproblémái vannak (súlyos veseelégtelenségben szenved).

Figyelmeztetések és óvintézkedések
Az Ulcamed szedése előtt beszéljen a kezelőorvosával vagy gyógyszerészével.

Ne szedjen az Ulcamed-del egyidejűleg egyéb bizmut tartalmú gyógyszereket!

A bizmut-tartalmú gyógyszerek hosszan tartó alkalmazása nem ajánlott. Kezelőorvosa általában legfeljebb 2 hónapra írja fel az Ulcamed-et.

Gyermekek és serdülők
Az Ulcamed alkalmazása gyermekek és serdülők számára nem ajánlott.


Egyéb gyógyszerek és az Ulcamed
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről.

Az Ulcamed bevétele előtt vagy az után fél órával ne vegyen be más, főleg gyomorsav csökkentő gyógyszereket, mivel ezek gátolhatják az Ulcamed hatását.

Egyidejű alkalmazás esetén az Ulcamed csökkentheti az úgynevezett tetraciklin antibiotikumok hatását.

Az Ulcamed egyidejű bevétele étellel és itallal 
Ne egyen vagy igyon semmit fél órával az Ulcamed bevétele előtt vagy után. Főleg a tej, a gyümölcsök vagy a gyümölcslé gátolhatja a gyógyszer megfelelő működését.

Terhesség, szoptatás és termékenység
Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával, vagy gyógyszerészével. 

Ne szedjen Ulcamed-et terhesség vagy szoptatás alatt kivéve, ha ez egyértelműen szükséges.

A készítmény hatásai a gépjárművezetéshez és a gépek kezeléséhez szükséges képességekre
Nem valószínű, hogy az Ulcamed befolyásolná a gépjárművezetői vagy gépkezelői képességeket.

Az Ulcamed káliumot tartalmaz
Ez a készítmény 1,19 mmol (vagy 46,58 mg) káliumot tartalmaz tablettánként, amit figyelembe kell venni csökkent vesefunkció vagy kontrollált kálium diéta esetén.


3.	Hogyan kell szedni az Ulcamed-et?

A gyógyszert mindig a kezelőorvosa vagy gyógyszerésze által elmondottaknak megfelelően szedje. Amennyiben nem biztos az adagolást illetően, kérdezze meg kezelőorvosát vagy gyógyszerészét.

Az Ulcamed ajánlott adagja felnőttek és idősek számára 4 tabletta.
A következőképpen lehet bevenni:
· 1 tabletta naponta négyszer éhgyomorra; fél órával a három főétkezés előtt, továbbá lefekvés előtt; 
vagy
· 2 tabletta naponta kétszer; fél órával a reggeli előtt, és fél órával vacsora vagy lefekvés előtt.

Az Ulcamed tablettát elegendő mennyiségű vízzel egészben kell lenyelni. 

A tabletta bevétele előtt vagy az után fél óráig ne egyen vagy igyon!
A tablettá(ka)t étkezés kihagyása esetén is be kell vennie.

A kezelés időtartama
[bookmark: _Hlk184971425]A nyombél-, vagy gyomorfekély kúraszerű kezelésének időtartama 4-8 hét.

H. pylori megsemmisítéséhez a kombinált kezelés összetevőit és a kezelés időtartamát (7-14 nap) az adott beteg gyógyszer-toleranciáját figyelembe véve kell meghatározni. A kezelést a helyi rezisztencia-adatoknak és terápiás iránymutatásoknak megfelelően kell végezni.

A kúraszerű kezelés maximális időtartama legfeljebb 2 hónap; az Ulcamed-et vagy egyéb bizmut tartalmú gyógyszereket ne szedje ennél hosszabb ideig.
Az Ulcamed kezelést követő 2 hónapban ne szedjen semmilyen bizmut tartalmú gyógyszert.

Ha az előírtnál több Ulcamed-et vett be
Ne aggódjon, ha az előírt adagon felül további egy vagy két tablettát vett be egyszerre. Ha viszont sokkal több tablettát vett be egyidejűleg vagy rövid időn belül, azonnal forduljon a kezelőorvosához. Az orvos megfelelő intézkedéseket fog tenni, hogy biztosan megakadályozza a bizmut felszívódását. Ezen felül néhány hétig az Ön veseműködését is rendszeresen ellenőrizni fogják.

Ha elfelejtette bevenni az Ulcamed-et
Ne vegyen be kétszeres adagot a kihagyott tabletta pótlására. 

Ha elfelejt bevenni egy adagot, pótolja, amint eszébe jut kivéve, ha már itt a következő dózis bevételének ideje. Ebben az esetben hagyja ki az elfelejtett adagot.


4.	Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

Az Ulcamed szedése során allergiás reakció léphet fel, amely életveszélyes is lehet. Az allergia tünetei többek között a hirtelen jelentkező nehézlégzés, az ajkak-, a nyelv-, és a garat vizenyős duzzanata, nyelési nehézség, bőrkiütés, vagy akár ájulás is.
Ha ezen tünetek bármelyikét észleli, hagyja abba az Ulcamed szedését, és azonnal forduljon orvoshoz. Ezek a mellékhatások súlyosak, azonban rendkívül ritkák (10 000 betegből legfeljebb 1 betegnél jelentkezhetnek).

További mellékhatások:

Nagyon gyakori (10-ből több mint 1 beteget érinthet): 
· a széklete fekete színűvé válik. Emiatt nem kell aggódnia mert ez megszűnik, amint abbahagyja a kezelést.

Nem gyakori (100-ból legfeljebb 1 beteget érinthet):
· hányinger, hányás, székrekedés vagy hasmenés;
· bőrkiütés, viszketés.

Mellékhatások bejelentése
Ha Önnél bármilyen mellékhatás jelentkezik, tájékoztassa kezelőorvosát, vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül.
A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.


5.	Hogyan kell az Ulcamed-et tárolni?

A gyógyszer gyermekektől elzárva tartandó!

A dobozon és a buborékcsomagoláson feltüntetett lejárati idő (EXP) után ne szedje ezt a gyógyszert. A lejárati idő az adott hónap utolsó napjára vonatkozik.

[bookmark: _GoBack]A fénytől és a nedvességtől való védelem érdekében az eredeti csomagolásban tárolandó.
Ez a gyógyszer különleges tárolási hőmérsékletet nem igényel.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.


6.	A csomagolás tartalma és egyéb információk

Mit tartalmaz az Ulcamed?
· A készítmény hatóanyaga a bizmut-oxid. 120 mg bizmut-oxid-ot tartalmaz [trikálium-bizmut-dicitrát (bizmut-szubcitrát) formájában] filmtablettánként.
· Egyéb összetevők (segédanyagok): kukoricakeményítő, povidon K30, polakrilin-kálium, makrogol 6000 és magnézium-sztearát (E470b) a tablettamagban; és poli(vinil-alkohol), makrogol 4000, talkum és titán-dioxid (E171) a filmbevonatban.
Lásd 2. pontban „Az Ulcamed káliumot tartalmaz”.

Milyen az Ulcamed külleme és mit tartalmaz a csomagolás?
Fehér vagy csaknem fehér, kerek (10 mm átmérőjű), mindkét oldalán enyhén domború, metszett élű filmtabletta. A tabletta felületén előfordulhat foltosság.

28, 30, 40, 42, 45, 56 vagy 60 filmtabletta buborékcsomagolásban és dobozban. 
Nem feltétlenül mindegyik kiszerelés kerül kereskedelmi forgalomba.

A forgalomba hozatali engedély jogosultja és a gyártó
KRKA, d.d., Novo mesto, Šmarješka cesta 6, 8501 Novo mesto, Szlovénia

OGYI-T-22932/01	28x	buborékcsomagolásban
OGYI-T-22932/02	30x	buborékcsomagolásban
OGYI-T-22932/03	40x	buborékcsomagolásban
OGYI-T-22932/04	56x	buborékcsomagolásban
OGYI-T-22932/05	60x	buborékcsomagolásban

Ezt a gyógyszert az Európai Gazdasági Térség tagállamaiban az alábbi neveken engedélyezték:

	Ausztria, Csehország, Észtország, Horvátország, Lengyelország, Magyarország, Szlovákia, Románia
	Ulcamed

	Bulgária
	Улкамед 120 mg филмирани таблетки

	Litvánia
	Ulcamed 120 mg plėvele dengtos tabletės

	Szlovénia
	Bizmutov oksid Krka



A betegtájékoztató legutóbbi felülvizsgálatának dátuma: 2024. december.

